**หลักเกณฑ์การใช้**

**เครื่องหมายวรรคตอน**

**การเว้นวรรค และอักษรย่อ**

**🏵🏵🏵🏵🏵🏵🏵🏵**

**หลักเกณฑ์การใช้เครื่องหมายวรรคตอน**

1. **ปรัศนี (question mark)**

  ชื่อเครื่องหมายวรรคตอน รูปดังนี้ **?** มีหลักเกณฑ์การใช้ดังต่อไปนี้

**๑. ใช้เมื่อสิ้นสุดความหรือประโยคที่เป็นคำถาม หรือใช้แทนคำถาม**

ตัวอย่าง

         (๑) ใคร ? เขาถามขึ้น
         (๒) ทำไมคุณจึงเลิกแต่งหนังสือ ?

**๒. ใช้หลังข้อความเพื่อแสดงความสงสัยหรือไม่แน่ใจ มักเขียนอยู่ในวงเล็บ**

ตัวอย่าง

         (๑) กฤษฎาธาร [กฺริดสะดาทาน] น. พระที่นั่งที่ทำขึ้นสำหรับเกียรติยศ (?) เช่น พระมหาพิชัยราชรถกฤษฎาธาร. (เรื่องพระบรมศพ).
         (๒) ในหนังสือราชาธิราชว่า พระเจ้าฟ้ารั่วทิวงคตเมื่อปีฉลู จุลศักราช ๖๗๕ พ.ศ. ๑๘๕๖ มกะตาเป็นอนุชาได้ราชสมบัติ ให้เข้ามาทูลขอให้สมเด็จพระร่วงตั้งพระนามอย่างครั้งพระเจ้าฟ้ารั่ว ได้รับพระนามว่า พระเจ้ารามประเดิด (ประดิษฐ์?)

1. **มหัพภาค (full stop, period)**

ชื่อเครื่องหมายวรรคตอน รูปดังนี้ **.** มีหลักเกณฑ์การใช้ดังต่อไปนี้

        **ใช้เพื่อแสดงว่าจบประโยคหรือจบความ**

ตัวอย่าง

        (๑) คอยที่นี่**.**        (๒) ปูชนียสถาน เป็นสถานที่เนื่องด้วยศาสนา ซึ่งเป็นที่ควรแก่การเคารพบูชา เช่น วัดพระศรีรัตนศาสดาราม พระปฐมเจดีย์**.**

ในกรณีที่ประโยคนั้น ๆ มีเครื่องหมายอัญประกาศหรือเครื่องหมายวงเล็บอยู่ด้วย ให้ใส่เครื่องหมายมหัพภาคไว้หลังสุด

ตัวอย่าง

        (๓) ดังที่มีกล่าวไว้ในพระสูตรว่า “ขณะเมื่ออสูรถือเอาซึ่งรูปร่างเป็นตัวตนยืนอยู่บนสันเพชรในกลางมหาสมุทร ความลึกแห่งทะเล ซ่อนร่างกายไว้ครึ่งหนึ่ง ส่วนที่สูงดั่งยอดเขาพระสุเมรุ คือ เศียรของอสูรเห็นตระหง่าน”**.**        (๔) ยังส่วยสิ่งของต่าง ๆ ซึ่งยอมให้ชาวหัวเมืองหาส่งแทนเข้าเวรรับราชการอีกหลายอย่าง (สิ่งของเหล่านั้นแจ้งรายชื่ออยู่ในพระคลังสินค้าซึ่งจะกล่าวต่อไป)**.**

1. **ยัติภังค์ (hyphen)**

        ชื่อเครื่องหมายวรรคตอน รูปดังนี้ **–** *(อาจเขียนให้ยาวได้หลายขนาดตามความเหมาะสม แต่ไม่ควรเกิน ๒ ช่วงตัวอักษร)* มีหลักเกณฑ์การใช้ดังต่อไปนี้

**๑. ใช้เขียนไว้สุดบรรทัดเพื่อต่อพยางค์หรือคำสมาส ซึ่งจำเป็นต้องเขียนแยกบรรทัดกัน** **เนื่องจากเนื้อที่จำกัด**

ตัวอย่าง

        คณะกรรมการกำหนดหลักเกณฑ์เกี่ยวกับการใช้ภาษาไทย มีการประชุมทุกวันพฤหัสบดี เวลา ๑๐.๐๐ น. ณ ห้องนันทนาการราชบัณฑิตย-
สถาน ราชบัณฑิตยสถาน.

**๒. ใช้เขียนแยกพยางค์เพื่อบอกคำเต็มที่จำเป็นต้องแยกตามฉันทลักษณ์**

ตัวอย่าง

        (๑) ลูกเคยมุ่งภักดิณปะระมะธรร–       มาธิราชัน– ยะสามี
        (๒)       ดอยใดมีถ้ำราช–                    สีห์ประสงค์
              เหมืองมาบมีบัวหงส์                     หากใกล้
              ต้นไม้พุ่มพัวพง                            นกมาก มีนา
              สาวหนุ่มตามชู้ไซร้                       เพราะชู้ชอบตา

**๓. ใช้แยกพยางค์เพื่อบอกคำอ่าน โดยเขียนไว้ระหว่างพยางค์แต่ละพยางค์**

ตัวอย่าง

        (๑) เวลา อ่านว่า เว–ลา.
        (๒) ประกาศนียบัตร อ่านว่า ปฺระ–กา–สะ–นี–ยะ–บัด, ปฺระ–กาด–สะ–นี–ยะ–บัด.

**๔. ใช้แสดงคำที่ละส่วนหน้าหรือส่วนท้ายหรือทั้งส่วนหน้าและส่วนท้ายของคำไว้**

ตัวอย่าง

        (๑) –กระเฉง ใช้เข้าคู่กับคำ กระฉับ เป็น กระฉับกระเฉง.
        (๒) ทุติย– [ทุติยะ–] (แบบ) ว. ที่ ๒, มักใช้นำหน้าศัพท์อื่น เช่น ทุติยดิถี = วัน ๒ ค่ำ, ทุติยมาส = เดือนที่ ๒, ทุติยวาร = ครั้งที่ ๒, ทุติยสุรทิน = วันที่ ๒. (ป.).
        (๓) นาคาวโลก [–คาวะ–] อ่านว่า นา–คา–วะ–โลก.

**๕. ใช้ในความหมายว่า “ถึง” เพื่อแสดงช่วงเวลา จำนวน สถานที่ ฯลฯ**

ตัวอย่าง

        (๑) เวลา ๑๐.๓๐–๑๒.๐๐ น. *[เว–ลา–สิบ–นา–ลิ–กา–สาม–สิบ–นา–ที–ถึง–สิบ–สอง–นา–ลิ–กา]*        (๒) ตั้งแต่วันจันทร์–วันเสาร์ *[ตั้ง–แต่–วัน–จัน–ถึง–วัน–เสา]*
        (๓) ประมาณ ๕๐๐–๖๐๐ คน *[ปฺระ–มาน–ห้า–ร้อย–ถึง–หก–ร้อย–คน]*        (๔) เที่ยวบินจากกรุงเทพฯ–สุราษฎร์ธานี–ภูเก็ต *[เที่ยว–บิน–จาก–กฺรุง–เทบ–ถึง–สุ–ราด–ทา–นี–ถึง–พู–เก็ด]*

**๖. ใช้เขียนแยกกลุ่มตัวเลขตามรหัสที่กำหนดไว้**

ตัวอย่าง

        (๑) หมายเลขโทรศัพท์ ๐ ๒๕๓๑ ๓๒๓๔ *[หฺมาย–เลข–โท–ระ–สับ สูน–สอง–ห้า–สาม–หฺนึ่ง สาม–สอง–สาม–สี่]*        (๒) ISBN 974–8120–44–9

**๗. ใช้กระจายอักษรเพื่อให้เห็นว่าคำนั้นประกอบด้วยพยัญชนะ สระ และวรรณยุกต์อะไรบ้าง**

ตัวอย่าง

        (๑) ก–ร–ร–ม
        (๒) แ–ป–ล–ก
        (๓) เ–ห–ม– ื –อ–น
        (๔) ก–ล–า– ้
        (๕) ว– ั –น–น– ั–น– ้

1. **ยัติภาค (dash)**

        ชื่อเครื่องหมายวรรคตอน รูปดังนี้ —  *(ยาว ๒–๓ ช่วงตัวอักษร)* มีหลักเกณฑ์การใช้ดังต่อไปนี้

**๑. ใช้ในความหมายว่า “และ” หรือ “กับ” เพื่อบอกความสัมพันธ์ของคำ ๒ คำ**

ตัวอย่าง

        (๑) เรณู**—**สัญญา
              มีความยินดีขอเชิญร่วมรับประทานอาหาร
              เนื่องในงานมงคลสมรส
        (๒) ฟุตบอลคิงส์คัปชิงชนะเลิศระหว่างไทย**—**อินโดนีเซีย ที่สนามศุภชลาศัย เริ่ม ๑๘.๐๐ น.
        (๓) ภาษาตระกูลไทย—จีน

**๒. ใช้ขยายความ**

ตัวอย่าง

        (๑) ถิ่น—พายัพ *(หมายความว่า เป็นภาษาถิ่นที่ใช้ในภาคพายัพ).*        (๒) ขุนช้างขุนแผน—แจ้ง*(หมายความว่า เป็นเรื่องขุนช้างขุนแผนสำนวนครูแจ้ง)*.

**๓. ใช้ในความหมายว่า “ถึง” เพื่อแสดงช่วงเวลา จำนวน สถานที่ ฯลฯ เช่นเดียวกับเครื่องหมายยัติภังค์**

ตัวอย่าง

        (๑) เวลา ๑๐.๓๐—๑๒.๐๐ น. *[เว–ลา–สิบ–นา–ลิ–กา–สาม–สิบ–นา–ที–ถึง–สิบ–สอง–นา–ลิ–กา]*        (๒) ตั้งแต่วันจันทร์—วันเสาร์ *[ตั้ง–แต่–วัน–จัน–ถึง–วัน–เสา]*
        (๓) ประมาณ ๕๐๐—๖๐๐ คน *[ปฺระ–มาน–ห้า–ร้อย–ถึง–หก–ร้อย–คน]*        (๔) ระยะทางลำปาง—เชียงใหม่ *[ระ–ยะ–ทาง–ลำ–ปาง–ถึง–เชียง–ไหฺม่]*

**๔. ใช้แทนคำว่า “เป็น”**

ตัวอย่าง

        พจนานุกรมไทย—อังกฤษ *(หมายความว่า พจนานุกรมไทยเป็นอังกฤษ)*.

**๕. ใช้แสดงลำดับย่อยของรายการที่ไม่ต้องการใส่ตัวอักษรหรือตัวเลขบอกลำดับข้อ**

ตัวอย่าง

        ในรัชสมัยพระบาทสมเด็จพระมงกุฎเกล้าเจ้าอยู่หัวอาจสรุปความเคลื่อนไหวทางวรรณคดีได้ดังนี้

             **—**วรรณคดีประเภทร้อยกรอง เจริญถึงขีดสุดอีกวาระหนึ่ง
             **—**วรรณคดีประเภทร้อยแก้ว ก้าวหน้ายิ่งขึ้นกว่าแต่ก่อน
             **—**เป็นระยะเวลาที่คติทางตะวันตกเข้ามาในวงวรรณคดีไทยมากที่สุด ถ้าเทียบกับสมัยก่อน ๆ
             **—**หวนนิยมวรรณคดีสันสกฤตอีกวาระหนึ่งเหมือนสมัยยุธยา แต่ในคราวนี้ผ่านมาทางต้นฉบับที่แปลเป็นภาษาอังกฤษ.

1. **วงเล็บ หรือ นขลิขิต  (parenthesis)**

        ชื่อเครื่องหมายวรรคตอน รูปดังนี้ **(   )** ประกอบด้วยวงเล็บเปิด รูป (  และวงเล็บปิด รูป  ) มีหลักเกณฑ์การใช้ดังต่อไปนี้

         **๑. ใช้กันข้อความที่ขยายหรืออธิบาย จากข้อความอื่น และข้อความในระหว่างวงเล็บนั้น จะอ่านหรือเว้นเสียก็ได้โดยไม่ทำให้เนื้อความเสียไป**

ตัวอย่าง

            อริยสัจ ๔ ได้แก่ ๑. ทุกข์  ๒. ทุกขสมุทัย (เหตุให้เกิดทุกข์)  ๓. ทุกขนิโรธ (การดับทุกข์)  และ ๔. ทุกขนิโรธคามินี ปฏิปทา (ทางดำเนินไปสู่ความดับทุกข์).

         **๒. ใช้ขยายความให้ชัดเจนยิ่งขึ้น**

ตัวอย่าง

             (๑)  เสฐียรโกเศศ (พระยาอนุมานราชธน)
             (๒)  เจ้าพระยาพระคลัง (หน)
             (๓)  พระธรรมราชานุวัตร (ฟู อตฺตสิโว ป. ๖)
(๔)  ……….. (นายเสริม  วินิจฉัยกุล)
(๕) สิลา น. หิน, ก้อนหิน. (ป.; ส. ศิลา).

**๓. ใช้กันตัวอักษรหรือตัวเลขที่เป็นหัวข้อย่อย อาจใช้เพียงวงเล็บปิดข้างเดียวก็ได้**

ตัวอย่าง

             (๑)     (๑) หรือ ๑)
             (๒)     (ก) หรือ ก)

**๔. ใช้กันตัวอักษรหรือตัวเลขบอกเชิงอรรถ**

ตัวอย่าง

**๑. วันรุ่งแรมสามค่ำ(๑)เป็นสำคัญ      อภิวันท์ลาบาทพระชินวร**
**……………………………………        ………………………………..
……………………………………        ………………………………..
……………………………………        ………………………………..
\_\_\_\_\_\_\_\_\_\_\_\_\_\_\_\_\_\_\_\_\_**

(๑) แรม ๓ ค่ำ เดือน ๓ ตรงกับวันอาทิตย์ที่ ๑๔ กุมภาพันธ์ พ.ศ. ๒๓๕๐.

เครื่องหมาย  (  อ่านว่า “วงเล็บเปิด” และเครื่องหมาย  )  อ่านว่า “วงเล็บปิด”

1. **ชภาค**

        ชื่อเครื่องหมายวรรคตอน รูปดังนี้ **:–** มีหลักเกณฑ์การใช้ดังต่อไปนี้

         **ใช้หลังคำ “ดังนี้” “ดังต่อไปนี้” เพื่อแจกแจงรายการ รายการที่ตามหลังเครื่องหมายวิภัชภาคให้ขึ้นย่อหน้าใหม่ และใช้กับรายการที่แจกแจงครบทุกรายการ**

ตัวอย่าง

        การสัมมนาครั้งนี้มีผู้แทนจากส่วนราชการต่าง ๆ เข้าร่วมประชุมดังต่อไปนี้ :–

            กรมวิชาการ
            กรมอาชีวศึกษา
            กรมวิชาการเกษตร
            กรมอนามัย
            กรมการแพทย์

1. **อัฒภาค (semicolon)**

        ชื่อเครื่องหมายวรรคตอน รูปดังนี้ **;** มีหลักเกณฑ์การใช้ดังต่อไปนี้

**๑. ใช้แยกประโยคเปรียบเทียบออกจากกัน**

**ตัวอย่าง**

        (๑) ลักษณะเขียนหนังสือ เราเขียนถ้อยคำติดกันไปหมดไม่เว้นระยะคำทุก ๆ คำอย่างเช่นลักษณะเขียนหนังสือของชาวยุโรป, จึ่งทำให้เป็นที่ฉงนแก่ผู้ไม่สู้ชำนิชำนาญในเชิงการอ่านหนังสือไทย**;** ไม่ใช่แต่ชาวต่างประเทศ, ถึงแม้คนไทย ๆ เราเองก็รู้สึกลำบากอยู่ไม่น้อยเหมือนกัน.
        (๒) คนบางคนมีความสามารถเล่นเครื่องดนตรีได้แทบทุกชนิด**;** บางคนเล่นไม่เป็นสักอย่าง.
        (๓) น้ำมาปลากินมด**;** น้ำลดมดกินปลา.

**๒. ใช้คั่นระหว่างประโยคที่มีรูปประโยคและใจความสมบูรณ์อยู่แล้ว เพื่อแสดงความต่อเนื่องอย่างใกล้ชิดของประโยคนั้น**

ตัวอย่าง

        วาทยกรประสบอุบัติเหตุได้รับบาดเจ็บสาหัส**;** การแสดงดนตรีจึงต้องงด.

**๓. ใช้แบ่งประโยค กลุ่มคำ หรือกลุ่มตัวเลขที่มีเครื่องหมายจุลภาคอยู่แล้ว ออกเป็นส่วนเป็นตอนให้เห็นชัดเจนยิ่งขึ้น เพื่อกันความสับสน**

**๓.๑ แบ่งประโยค**

ตัวอย่าง

        นางสาวมณฑาทิพย์กำลังแต่งตัว, หวีผม, แต่งหน้า, จะไปทำงาน**;** บังเอิญมีแขกมาหา, ต้องออกมารับแขก; เมื่อแขกไปแล้ว, จึงออกจากบ้าน; ทำให้ไปถึงที่ทำงานสาย.

**๓.๒ แบ่งกลุ่มตัวเลข**

ตัวอย่าง

        ๑, ๓, ๕; ๒, ๔, ๖

**๔. ใช้คั่นคำในรายการที่มีจำนวนมาก ๆ เพื่อจำแนกรายการออกเป็นพวก ๆ**

ตัวอย่าง

        การสัมมนาครั้งนี้มีผู้แทนจากหน่วยราชการต่าง ๆ เข้าร่วมด้วย เช่น กรมวิชาการ, กรมอาชีวศึกษา, ในสังกัดกระทรวงศึกษาธิการ; กรมป่าไม้, กรมวิชาการเกษตร, ในสังกัดกระทรวงเกษตรและสหกรณ์; กรมอนามัย, กรมการแพทย์, ในสังกัดกระทรวงสาธารณสุข.

**๕. ใช้ในหนังสือประเภทพจนานุกรม**

**๕.๑ เพื่อคั่นบทนิยามของคำที่มีความหมายหลายอย่าง แต่ความหมายนั้นมีนัยเนื่องกับความหมายเดิม**

ตัวอย่าง

        (๑) กิ่ง น. ส่วนที่แยกออกจากต้น, แขนง; ใช้เรียกส่วนย่อยที่แยกออกไปจากส่วนใหญ่ แต่ยังขึ้นอยู่กับส่วนใหญ่ เช่น กิ่งอำเภอ กิ่งสถานีตำรวจ; ลักษณนามเรียกงาช้าง ว่า กิ่ง; เรือชนิดหนึ่งในกระบวนพยุหยาตรา.
        (๒) ดุม น. ส่วนกลางของล้อเกวียนหรือล้อรถที่มีรูสำหรับสอดเพลา; เครื่องกลัดกันส่วนต่าง ๆ ของเสื้อผ้าไม่ให้แยกออกจากกันทำเป็นรูปต่าง ๆ มักมีรังดุมสำหรับขัด, กระดุม ลูกกระดุม หรือ ลูกดุม ก็เรียก.

**๕.๒ เพื่อคั่นอักษรย่อบอกที่มาของคำ**

ตัวอย่าง

        (๑) กุศล [–สน] น. สิ่งที่ดีที่ชอบ, บุญ. ว. ฉลาด (ส.; ป. กุสล).
        (๒) ปกรณ์ [ปะกอน] น. คัมภีร์, ตำรา, หนังสือ. (ป. ปกรณ; ส. ปฺรกรณ).

1. **อัศเจรีย์ (exclamation mark**)

         ชื่อเครื่องหมายวรรคตอน รูปดังนี้ **!** มีหลักเกณฑ์การใช้ดังต่อไปนี้

**๑. ใช้เขียนหลังคำ วลี หรือประโยคที่เป็นคำอุทาน**

ตัวอย่าง

         (๑) อุ๊ย !
         (๒) กรรมจริง !
         (๓) เขาตายเสียแล้ว !

**๒. ใช้เขียนหลังคำเลียนเสียงธรรมชาติ เพื่อให้ผู้อ่านทำเสียงได้เหมาะสมกับเหตุการณ์ในเรื่องนั้น ๆ เมื่อไม่สามารถจะเขียนให้ถูกต้องเป็นตัวหนังสือได้**

ตัวอย่าง

         (๑) โครม !
         (๒) ปัง !
         (๓) เปรี้ยง !

**๓. ใช้เขียนหลังข้อความสั้น ๆ ที่ต้องการเน้นเป็นคำสั่งหรือคำเตือน เป็นต้น**

ตัวอย่าง

         (๑) ไป !
         (๒) หยุด !
         (๓) ระวัง ! อันตรายจากไฟฟ้าแรงสูง !

1. **จุลภาค (comma) หรือ จุดลูกน้ำ**

ชื่อเครื่องหมายวรรคตอน รูปดังนี้ , มีหลักเกณฑ์การใช้ดังต่อไปนี้

**๑. ใช้แยกวลีหรืออนุประโยคเพื่อกันความเข้าใจสับสน**

ตัวอย่าง

(๑)  ส่วน การประพันธ์เรื่องนี้, ที่ใดเป็นร้อยแก้วอยู่ในภาษาอังกฤษ ข้าพเจ้าก็ได้แต่งเป็นร้อยแก้ว, แท่ใดเป็นกาพย์กลอนก็แต่งเป็นกาพย์กลอน, เพื่อให้รูปคล้ายของเดิมมากที่สุดที่จะเป็นได้.

(*สดุดีเด็ก ๆ* เสฐียรโกเศศ และ นาคะประทีป โรงพิมพ์ภักดีประดิษฐ พ.ศ. ๒๔๙๘ หน้า ค – ง)

๒. นายแดงที่เดินมากับนายดำ, เป็นกำนัน.

**๒. ใช้คั่นคำในรายการ ที่เขียนต่อ ๆ กัน ตั้งแต่ ๓ รายการขึ้นไป โดยเขียนคั่นแต่ละรายการ ส่วนหน้าคำ “และ” หรือ “หรือ” ที่อยู่หน้ารายการสุดท้ายไม่จำเป็นต้องใส่เครื่องหมายจุลภาค**

ตัวอย่าง

(๑) สินค้าราคาคุม ได้แก่ ข้าวสาร, น้ำตาลทราย, น้ำมันพืช และผงซักฟอก.

(๒) โทษมี ๓ ประการ คือ ปรับ, จำ หรือ ทั้งปรับทั้งจำ.

ในกรณีที่ต้องการแยกกลุ่มให้เห็นชัด อาจใส่เครื่องหมายจุลภาคหน้าคำ “และ” หรือ “หรือ” ก็ได้

ตัวอย่าง

(๓) เช็คของบริษัทนี้จะสมบูรณ์เมื่อมีผู้ลงนาม ๓ คน คือ ก หรือ ข, ค หรือ ง, และ จ ลงนาม.

(๔) เช็คของบริษัทนี้จะสมบูรณ์เมื่อมีผู้ลงนาม ๓ คน คือ จ ก  ค, จ ก ง, หรือ จ ข ค, จ ข ง.

**๓. ใช้ในการเขียนบรรณานุกรม ดรรชนี และนามานุกรม เป็นต้น**

**๓.๑ ใช้คั่นเมื่อมีการสับที่กันระหว่างนามสกุลกับชื่อ**

ตัวอย่าง

๑. ปาสเตอร์, หลุยส์

๒. อัลคอตต์, ลุยซา เมย์

**๓.๒ ใช้คั่นเมื่อมีการสับที่กันระหว่างชื่อ นามสกุล กับคำนำหน้านาม หรือยศ และระหว่างราชทินนาม กับบรรดาศักดิ์ ฐานันดรศักดิ์ หรือสมณศักดิ์ เป็นต้น**

ตัวอย่าง

๑. แดง, นางสาว

๒. ถนัด คอมันตร์, พันเอก

๓. ญาณสังวร, สมเด็จพระ

๔. ธรรมโกศาจารย์, พระ

๕. นราธิปพงศ์ประพันธ์, พลตรี พระเจ้าวรวงศ์เธอกรมหมื่น

๖. พระคลัง (หน), เจ้าพระยา

๗. วิศาลศิลปกรรม, หลวง

**๓.๓ ใช้คั่นเมื่อมีการสับที่กันระหว่างคำที่เป็นใจความหลักกับคำประกอบ**

ตัวอย่าง

(๑) ประชาธิปไตย, ระบอบ

(๒) มหาธาตุ, วัด

(๓) ไทย, ประเทศ

**๔. ใช้คั่นจำนวนเลขนับจากหลักหน่วยไปทีละ ๓ หลัก**

ตัวอย่าง

(๑)       ๑,๐๐๐ อ่านว่า หนึ่งพัน

(๒)       ๑,๐๐๐,๐๐๐ อ่านว่า หนึ่งล้าน

(๓)        ๑,๐๐๐,๐๐๐,๐๐๐ อ่านว่า หนึ่งพันล้าน

(๔)       ๑,๐๐๐,๐๐๐,๐๐๐,๐๐๐ อ่านว่า หนึ่งล้านล้าน

1. **จุด (dot, point)**

        ชื่อเครื่องหมาย รูปดังนี้ **.** มีหลักเกณฑ์การใช้ดังต่อไปนี้

**๑. ใช้เขียนไว้หลังตัวอักษรเพื่อแสดงว่าเป็นอักษรย่อ**

ตัวอย่าง

        (๑) พ**.**ศ**.** ย่อมาจาก พุทธศักราช
        (๒) ค**.**ศ**.** ย่อมาจาก คริสต์ศักราช
        (๓) วศ**.**บ**.** ย่อมาจาก วิศวกรรมศาสตรบัณฑิต

**๒. ใช้เขียนไว้ข้างหลังตัวอักษรหรือตัวเลขที่บอกลำดับข้อ**

ตัวอย่าง

        (๑) ก**.** *[กอ]*              ข**.** *[ขอ]*              ค**.** *[คอ]*

        (๒) ๑**.** *[หฺนึ่ง]*              ๒**.** *[สอง]*              ๓**.** *[สาม]*

ในกรณีที่มีข้อย่อย ให้ใส่ลำดับข้อย่อยไว้หลังจุด

ตัวอย่าง

        (๓) ๑**.**๑ *[หฺนึ่ง–จุด–หฺนึ่ง]*        (๔) ๑**.**๑๐ *[หฺนึ่ง–จุด–สิบ]*        (๕) ๔**.**๓**.**๑๒ *[สี่–จุด–สาม–จุด–สิบ–สอง]*

**๓. ใช้คั่นระหว่างชั่วโมงกับนาทีเพื่อบอกเวลา**

ตัวอย่าง

        ๑๐**.**๑๕ น. *[สิบ–นา–ลิ–กา–สิบ–ห้า–นา–ที]*

**๔. ใช้เป็นจุดทศนิยม**(หลังจุดทศนิยมให้อ่านตัวเลขเรียงกันไป)

ตัวอย่าง

        (๑) ๑**.**๒๓๕ *[หฺนึ่ง–จุด–สอง–สาม–ห้า]*        (๒) ๓ นาที ๓๐**.**๗๕ วินาที *[สาม–นา–ที–สาม–สิบ–จุด–เจ็ด–ห้า–วิ–นา–ที]*        (๓) ๓**.**๕๘๗ เมตร *[สาม–จุด–ห้า–แปด–เจ็ด–เมด]*        (๔) ๔.๕๐๘ ล้านบาท *[สี่–จุด–ห้า–สูน–แปด–ล้าน–บาด]*

ยกเว้นในกรณีเงินตรา ถ้าอ่านเป็นหน่วยเงินตราได้ ให้อ่านตามหน่วยเงินตรานั้น ๆ เช่น

        (๔) ๔**.**๕๐ บาท*[สี่–บาท–ห้า–สิบ–สะ–ตาง]*        (๕) ๘**.**๖๕ ดอลลาร์ *[แปด–ดอน–ล่า–หก–สิบ–ห้า–เซ็น]*

**๕. ใช้บอกว่าเป็นตัวอักษรนำ อักษรควบ ในการบอกคำอ่าน**

ตัวอย่าง
        (๑) หนึ่ง อ่านว่า หฺนึ่ง
        (๒) ปลา อ่านว่า ปฺลา

**๖. ใช้บอกว่าเป็นตัวอักษรควบหรือเป็นตัวสะกดในการเขียนภาษาบาลีสันสกฤตที่เขียนด้วยอักษรไทย**

ตัวอย่าง
        (๑) มิตฺร *[มิด–ตฺระ]*
        (๒) ราชนฺ *[รา–ชัน]*
        (๓) นโม ตสฺส *[นะ–โม–ตัด–สะ]*

**๑๐. ใช้เขียนแทนตัวอักษรที่ชำรุดหรืออ่านไม่ออกในการคัดลอกข้อความจากจารึก โดยใช้จุด ๑ จุด แทนอักษร ๑ ตัว**

ตัวอย่าง
        คำจารึก องม่าน ี เมองน.. ี เมองพลววพ๋นฝงงของ
        คำอ่าน องม่าน เมืองน.. เมืองพลัว พ้นฝั่งของ

1. **ไปยาลใหญ่**หรือ **เปยยาลใหญ่**

         ชื่อเครื่องหมายวรรคตอน รูปดังนี้ **ฯลฯ** มีหลักเกณฑ์การใช้ดังต่อไปนี้

**๑. ใช้สำหรับละข้อความข้างท้ายที่อยู่ในประเภทเดียวกัน ซึ่งยังมีอีกมาก แต่ไม่ได้นำมาแสดงไว้**

ตัวอย่าง

         (๑) สำนวนไทยที่ขึ้นต้นด้วยคำว่า “หน้า” มี หน้าตาย หน้าเป็น หน้าบาน ฯลฯ

         (๒) สิ่งของที่ซื้อขายกันในตลาดมี เนื้อสัตว์ ผัก ผลไม้ น้ำตาล น้ำปลา ฯลฯ

การอ่านเครื่องหมายไปยาลใหญ่ หรือ เปยยาลใหญ่ ที่อยู่ข้างท้ายข้อความ ให้อ่านว่า “ละ” หรือ “และอื่น ๆ”

**๒. โบราณใช้ละคำหรือข้อความที่อยู่ตรงกลางก็ได้ โดยบอกตอนต้นและตอนจบไว้**

ตัวอย่าง

         (๑) พยัญชนะไทย ๔๔ ตัว มี ก ฯลฯ ฮ

         (๒) เขาเจริญพุทธคุณว่า อิติปิ โส ฯลฯ ภควาติ

การอ่านเครื่องหมายไปยาลใหญ่ หรือ เปยยาลใหญ่ ที่อยู่ตรงกลางข้อความ อ่านว่า “ละถึง”

1. **ไปยาลน้อย หรือ เปยยาลน้อย**

         ชื่อเครื่องหมายวรรคตอน รูปดังนี้ **ฯ** มีหลักเกณฑ์การใช้ดังต่อไปนี้

**๑. ใช้ละคำที่รู้กันดีแล้ว โดยละส่วนท้ายไว้เหลือแต่ส่วนหน้าของคำพอเป็นที่เข้าใจ**

ตัวอย่าง
         (๑) กรุงเทพมหานคร เขียนเป็น กรุงเทพฯ
         (๒) โปรดเกล้าโปรดกระหม่อม เขียนเป็น โปรดเกล้าฯ

**๒. ใช้ละส่วนท้ายของวิสามานยนาม ซึ่งได้กล่าวมาก่อนแล้ว**

ตัวอย่าง
         (๑) มหามกุฏราชวิทยาลัย เขียนเป็น มหามกุฏฯ
         (๒)  กรมพระราชวังบวรสถานมงคล เขียนเป็น กรมพระราชวังบวรฯ
         (๓) วัดพระเชตุพนวิมลมังคลาราม ราชวรมหาวิหาร เขียนเป็น วัดพระเชตุพนฯ

หมายเหตุ

         ก. คำแบบแผน โปรดเกล้าโปรดกระหม่อม ที่เขียนละส่วนท้ายเป็น โปรดเกล้าฯ ในเวลาอ่านจะต้องอ่านเต็ม
         ข. ถ้าไม่ใช่คำแบบแผน จะอ่านเต็มหรือไม่ก็ได้

**๓. คำ “ฯพณฯ” อ่านว่า “พะนะท่าน” ใช้เป็นคำนำหน้าชื่อ หรือตำแหน่งข้าราชการผู้ใหญ่ ตั้งแต่ระดับรัฐมนตรีขึ้นไป และเอกอัครราชทูต เป็นต้น**

ตัวอย่าง

         (๑)  ฯพณฯ พลเอก เปรม ติณสูลานนท์ นายกรัฐมนตรี
         (๒)  ฯพณฯ นายกรัฐมนตรี
         (๓) ฯพณฯ นายศุภชัย  ภู่งาม ประธานศาลฎีกา
         (๔) ฯพณฯ เอกอัครราชทูตไทยประจำองค์การสหประชาชาติ

1. **ไม้ยมก** หรือ **ยมก**

         ชื่อเครื่องหมายวรรคตอน รูปดังนี้ **ๆ** มีหลักเกณฑ์การใช้ดังต่อไปนี้

**ใช้เขียนหลังคำ วลี หรือประโยค เพื่อให้อ่านซ้ำคำ วลีหรือประโยคอีกครั้งหนึ่ง**

ตัวอย่าง

         (๑) เด็กเล็ก ๆ [เด็ก-เล็ก-เล็ก]
         (๒) ในวันหนึ่ง ๆ [ใน-วัน-หนึ่ง-วัน-หนึ่ง]
         (๓)  แต่ละวัน ๆ [แต่-ละ-วัน-แต่-ละ-วัน]
         (๔) มีเสียงตะโกนว่า “ไฟไหม้ ๆ” [มี-เสียง-ตะ-โกน-ว่า-ไฟ-ไหฺม้-ไฟ-ไหฺม้]

หมายเหตุ

         **๑. คำที่เป็นคำซ้ำ ต้องใช้ไม้ยมก หรือยมก เสมอ** เช่น สีดำ ๆ [สี-ดำ-ดำ] เด็กตัวเล็ก ๆ [เด็ก-ตัว-เล็ก-เล็ก]

         **๒. ไม่ควรใช้ไม้ยมก หรือ ยมก ในกรณีดังต่อไปนี้**

               **๒.๑ เมื่อเป็นคำคนละบทคนละความ**

**ตัวอย่าง**

|  |  |
| --- | --- |
| **เขียนผิด** | **เขียนถูก** |
| ฉันจะไปปทุมวัน ๆ นี้. | ฉันจะไปปทุมวันวันนี้. |
| เขาเคยมาทุกวัน ๆ นี้ไม่มา. | เขาเคยมาทุกวัน วันนี้ไม่มา. |
| เขาซื้อสี ๕ กระป๋อง ๆ ละ ๕๐ บาท. | เขาซื้อสี ๕ กระป๋อง กระป๋องละ ๕๐ บาท. |
| นายดำ ๆ นา. | นายดำดำนา. |

**๒.๒ เมื่อรูปคำเดิมเป็นคำ ๒ พยางค์ ที่มีเสียงซ้ำกัน**

ตัวอย่าง

               (๑) นานา เช่น นานาชาติ นานาประการ
               (๒) จะจะ เช่น เขียนจะจะ ดำนาจะจะ มุง (หลังคา) จะจะ

               **๒.๓ เป็นคำคนละชนิดกัน**

ตัวอย่าง คนคนนี้ เช่น คนคนนี้มีวินัย (คนคำแรกเป็นสามานยนาม คนคำหลังเป็นลักษณนาม)

               **๒.๔ เมื่อเป็นคำประพันธ์**

ตัวอย่าง

               หวั่นหวั่นจิตรคิดคิดหวนครวญครวญหา
               คอยคอยหายหลายหลายนัดผัดผัดมา แทบแทบเดือนเตือนเตือนว่าช้าช้าวัน
เอะเอะผิดติดติดเบือนเชือนเชือนไฉน แปลกแปลกใจใคร่ใคร่รู้ดูดูขัน
               ทำทำทีหนีแหนงแกล้งแกล้งกัน เชิงเชิงชั้นหันหันบากฉากฉากใจ
               …………………………………………… …………………………………………….

ยกเว้นกลบทที่มีกำหนดให้ใช้ไม้ยมก

ตัวอย่าง

               มีรูปเหญี่ยว ๆ ตั้ง ตามไตร มุขนา
               ทกที่มุม ๆ ของ เขตต์นั้น
               ป้านลมจับ ๆ ไสว แสวงเหยื่อ เยี่ยงเฮย
               กระเบื้องประดับ ๆ ถ้วยไสร้ สบสรรพ์ฯ

**หลักเกณฑ์การเว้นวรรค**

        ในการเขียนหรือพิมพ์หนังสือไทย การเว้นช่องว่างระหว่างคำ ข้อความหรือประโยคให้ถูกต้องเป็นสิ่งจำเป็นมาก เพราะจะทำให้ข้อเขียนนั้นมีความถูกต้อง แจ่มแจ้ง ชัดเจน และอ่านได้ตรงตามความต้องการของผู้เขียน

        **วรรค** คือ คำ ข้อความ หรือประโยคช่วงหนึ่ง ๆ
        **การเว้นวรรค** หมายถึง การเว้นช่องว่างระหว่างวรรค

        การเว้นวรรคแบ่งออกเป็น

        – **การเว้นวรรคเล็ก** มีระยะห่างระหว่างวรรคประมาณเท่ากับความกว้างของพยัญชนะ ก
        – **การเว้นวรรคใหญ่** มีระยะห่างระหว่างวรรคประมาณ ๒ เท่าของการเว้นวรรคเล็ก

        ในการเขียนหรือพิมพ์หนังสือไทย มีหลักเกณฑ์ในการเว้นวรรค ดังนี้

**๑. กรณีที่ต้องเว้นวรรค**

        **๑.๑ การเว้นวรรคใหญ่**
                 เว้นวรรคใหญ่เมื่อจบข้อความแต่ละประโยค

ตัวอย่าง

                 (๑) นั่งให้เรียบร้อย อย่าไขว่ห้าง
                 (๒) วิทยาการเป็นต้นธารให้บังเกิดความรู้และความสามารถในอันที่จะประกอบกิจตาม หน้าที่ได้ดี ความเจริญงอกงามทั้งทางจิตใจและทางวัตถุย่อมเป็นผลสืบเนื่องมาจากวิทยาการ บ้านเมืองจะเจริญหรือเสื่อมก็เนื่องด้วยวิทยาการ

**๑.๒** **การเว้นวรรคเล็ก**                 เว้นวรรคเล็ก ในกรณีต่อไปนี้

                 ๑.๒.๑ ในประโยครวมให้เว้นวรรคเล็กระหว่างประโยคย่อยที่มีใจความสมบูรณ์และเชื่อม กับประโยคอื่น ๆ ที่ขึ้นต้นด้วยคำสันธาน “และ” “หรือ” “แต่” ฯลฯ

ตัวอย่าง

                 (๑) นายแดงอยู่ที่บ้านคุณพ่อของเขาที่ปากน้ำโพ **แต่**พี่ชายของเขาอยู่ที่บ้านซื้อใหม่ในกรุงเทพฯ
                 (๒) การเขียนหนังสือโย้หน้าเย้หลังไม่เป็นระเบียบ **หรือ**การขาดความระมัดระวังในเรื่องช่องไฟ อาจเป็นเครื่องหมายส่อนิสัยของผู้เขียนเองได้
                 (๓) พุทธกับไสย **แม้**ต่างกันเป็นคนละด้าน **แต่**ก็ไม่เป็นสิ่งขัดแย้งกันในความเชื่อถือของคนชั้นสามัญทั่วไป

แต่ถ้าเป็นประโยคสั้นให้เขียนติดกัน

ตัวอย่าง

                 (๑) ฉันและเธอไปโรงเรียน
                 (๒) เขาอยากได้ดีแต่เขาก็ไม่ได้ดี
                 (๓) น้ำขึ้นแต่ลมลง

                 ๑.๒.๒ เว้นวรรคเล็กระหว่างชื่อกับนามสกุล

ตัวอย่าง

                 นายเสริม วินิจฉัยกุล

                 ๑.๒.๓ เว้นวรรคเล็กหลังคำนำพระนามพระบรมวงศานุวงศ์ พระนาม และฐานันดรศักดิ์

ตัวอย่าง

                 (๑) สมเด็จพระเจ้าบรมวงศ์เธอ กรมพระยาดำรงราชานุภาพ
                 (๒) สมเด็จฯ เจ้าฟ้ากรมพระยานริศรานุวัดติวงศ์
                 (๓) สมเด็จฯ เจ้าฟ้าจาตุรนต์รัศมี กรมพระจักรพรรดิพงศ์
                 ๑.๒.๔ เว้นวรรคเล็กระหว่างชื่อบริษัท ธนาคาร ฯลฯ กับคำ “จำกัด” ที่อยู่ท้ายชื่อ

ตัวอย่าง

                 (๑) บริษัทเงินทุนหลักทรัพย์มั่นคง จำกัด
                 (๒) ธนาคารทหารไทย จำกัด

                 ๑.๒.๕ เว้นวรรคเล็กระหว่างคำ “ห้างหุ้นส่วนจำกัด” และ “ห้างหุ้นส่วนสามัญนิติบุคคล” กับชื่อ

ตัวอย่าง

                 (๑) ห้างหุ้นส่วนจำกัด วีวรสิน
                 (๒) ห้างหุ้นส่วนจำกัดสามัญนิติบุคคล ปัญญากิจ

                 ๑.๒.๖ เว้นวรรคเล็กระหว่างชื่อสถานที่ต่าง ๆ เช่น ถนน ตำบล/แขวง อำเภอ/เขต จังหวัด

ตัวอย่าง

                 ราชบัณฑิตยสถาน ในพระบรมมหาราชวัง ถนนหน้าพระลาน
                 แขวงพระบรมมหาราชวัง เขตพระนคร กรุงเทพมหานคร ๑๐๒๐๐

                 ๑.๒.๗ เว้นวรรคเล็กระหว่างคำนำหน้านามแต่ละชนิด
ตัวอย่าง

                 ศาสตราจารย์ นายแพทย์ หม่อมหลวงเกษตร สนิทวงศ์ หรือ
                 ศ. นพ. ม.ล.เกษตร สนิทวงศ์

                 ๑.๒.๘ เว้นวรรคเล็กระหว่างยศกับชื่อ

ตัวอย่าง

                 (๑) จอมพล ป. พิบูลสงคราม
                 (๒) พลเรือเอก สงัด ชลออยู่ หรือ พล.ร.อ. สงัด ชลออยู่
                 (๓) ร้อยโทหญิง สุชาดา ทำความดี

                 ๑.๒.๙ เว้นวรรคเล็กระหว่างกลุ่มอักษรย่อ

ตัวอย่าง

                 นายเสริม วินิจฉัยกุล ป.จ. ม.ป.ช. ม.ว.ม.

                 ๑.๒.๑๐ เว้นวรรคเล็กระหว่างตัวหนังสือกับตัวเลข

ตัวอย่าง

                 เขาเลี้ยงสุนัขไว้ที่บ้านตั้ง ๓๐ ตัว

                 ๑.๒.๑๑ เว้นวรรคเล็กระหว่างวันกับเวลา

ตัวอย่าง

                 ราชบัณฑิตยสถานกำหนดให้มีการประชุมคณะกรรมการกำหนดหลักเกณฑ์เกี่ยวกับการใช้ภาษาไทยทุกวันพฤหัสบดี เวลา ๑๐.๐๐ น.

                 ๑.๒.๑๒ เว้นวรรคเล็กหลังข้อความที่เป็นหน่วยมาตราต่าง ๆ กับข้อความที่ตามมา

ตัวอย่าง

                 โต๊ะประชุมแต่ละตัวมีขนาดกว้าง ๐.๘๐ เมตร ยาว ๑.๖๐ เมตร สูง ๐.๖๐ เมตร

                 ๑.๒.๑๓ เว้นวรรคเล็กระหว่างตัวหนังสือไทยกับตัวหนังสือภาษาอื่น

ตัวอย่าง

                 ข้าวเย็นเหนือเป็นชื่อไม้เถาชนิด *Smilax china*L. ในวงศ์ Smilacaceae เหง้าใช้ทำยาได้.

                 ๑.๒.๑๔ เว้นวรรคเล็กระหว่างรายการต่าง ๆ เพื่อแยกรายการแต่ละรายการ ทั้งที่เป็นข้อความและกลุ่มตัวเลข

ตัวอย่าง

                 (๑) ศีล สมาธิ ปัญญา สามอย่างนี้เรียกว่า ไตรสิกขา
                 (๒) เลือกข้อความที่ถูกต้องเพียงข้อเดียวจากข้อ ก ข ค ง
                 (๓) ๑๕ ๑๓ ๑๑ ๙ ๗ ๕ ๓ ๑ ต่างก็เป็นจำนวนเลขคี่

                 ๑.๒.๑๕ เว้นวรรคระหว่างเครื่องหมายต่าง ๆ

                              ๑.๒.๑๕.๑ เว้นวรรคเล็กหน้าและหลังเครื่องหมายไปยาลใหญ่ ไม้ยมก เสมอภาคหรือเท่ากับ ทวิภาค วิภัชภาค และเครื่องหมาย + ที่ใช้ในทางภาษา (มิใช่เครื่องหมาย + ที่ใช้ในทางคณิตศาสตร์)

ตัวอย่าง

                 (๑) เขาเจริญพุทธคุณว่า อิติปิ โส **ฯลฯ** ภควาติ
                 (๒) วันหนึ่ง **ๆ** เขาทำอะไรบ้าง
                 (๓) อเปหิ **=** อป **+** เอหิ
                 (๔) กฤษณา **:** กฤษณาสอนน้อง แบบเรียนกวีนิพนธ์
                 (๕) ในการจัดสัมมนาครั้งนี้ ผู้เข้าร่วมการสัมมนา ได้แก่ **:–**
ราชบัณฑิต
                   ภาคีสมาชิก
                   ผู้แทนองค์กรที่เกี่ยวข้อง
                   นักวิชาการ
                   และประชาชนผู้สนใจ

                        ๑.๒.๑๕.๒ เว้นวรรคเล็กหน้าเครื่องหมายอัญประกาศเปิดและวงเล็บเปิด

ตัวอย่าง

                 (๑) สถานภาพของสตรีในสังคมอินเดียในอดีตมีลักษณะคล้าย “เถาวัลย์” หรือบางทีก็ดูคล้าย “กาฝาก” เพราะสตรีไม่สามารถพึ่งตนเองได้
                 (๒) มนุษย์ได้สร้างโลภะ (ความโลภ) โทสะ (ความโกรธ) และโมหะ (ความหลง) ให้แก่ตัวเองทั้งสิ้น

                       ๑.๒.๑๕.๓ เว้นวรรคเล็กหลังเครื่องหมาย จุลภาค อัฒภาค ไปยาลน้อย อัญประกาศปิด และวงเล็บปิด

ตัวอย่าง

(๑) พระพุทธ, พระธรรม, พระสงฆ์ เป็นรัตนะ ๓ ของพุทธศาสนิกชน
(๒) ชีวิตของตนเป็นที่รักยิ่งฉันใด ชีวิตของผู้อื่นก็ปานนั้น; สัตบุรุษเอาตนเข้าไปเทียบดังนี้ จึงกระทำความเมตตากรุณาในสัตว์มีชีวิตทั่วไป
(๓) โอ๊ย ! มาไม่ทันรถอีกแล้ว
(๔) สมเด็จพระนางเจ้าฯ พระบรมราชินีนาถ
(๕) สถานภาพของสตรีในสังคมอินเดียในอดีตมีลักษณะคล้าย “เถาวัลย์” หรือบางทีก็ดูคล้ายเป็น “กาฝาก” เพราะสตรีไม่สามารถพึ่งตนเองได้
(๖) มนุษย์ได้สร้างโลภะ (ความโลภ) โทสะ (ความโกรธ) และโมหะ (ความหลง) ให้แก่ตนเองทั้งสิ้น

                 ๑.๒.๑๖ เว้นวรรคเล็กหลังข้อความที่เป็นหัวข้อ

ตัวอย่าง

                 (๑) **อุทานวลี** อุทานวลีหมายถึงคำอุทานที่มีคำอื่นประกอบท้ายให้เป็นวลียืดยาวออกไป เช่น คุณพระช่วย

 (๒) **วิเคราะห์กลวิธีดำเนินเรื่อง** ในการวิเคราะห์กลวิธีดำเนินเรื่องจำเป็นต้องเข้าใจศิลปะการอ่าน หรือกติกาของนักอ่าน นักอ่านต้องพยายามทำใจเกี่ยวกับสัญนิยมของการแต่งหนังสือ

                 ๑.๒.๑๗ เว้นวรรคเล็กทั้งข้างหน้าและข้างหลังคำ ณ ธ

ตัวอย่าง

(๑) การนำสัตว์ขึ้นหรือลง **ณ** สถานีใด ให้เป็นดุลยพินิจของเจ้าหน้าที่ปศุสัตว์ประจำท้องที่
(๒) ผลพระคุณ **ธ** รักษา ปวงประชาเป็นศุขสานต์

                 ๑.๒.๑๘ เว้นวรรคเล็กหน้าและหลังคำว่า “ได้แก่” ที่ตามด้วยรายการ มากกว่า ๑ รายการ

ตัวอย่าง

(๑) เครื่องล่อใจให้ติดอยู่ในโลก **ได้แก**่ รูป เสียง กลิ่น รส และสัมผัส
(๒) อาหารที่ช่วยป้องกันและต้านทานโรค **ได้แก่** โปรตีน เกลือแร่ และวิตามิน

                 ๑.๒.๑๙ เว้นวรรคเล็กหน้าและหลังคำ “เช่น” (ในความหมายว่า ยกตัวอย่าง)

ตัวอย่าง

                 ส่วนหนึ่งแห่งสกลจักรวาล เช่น มนุษยโลก เทวโลก พรหมโลก

ยกเว้น “เช่น” ที่มีความหมายว่า “อย่าง, เหมือน” ไม่ต้องเว้นวรรคทั้งหน้าและหลังคำ

ตัวอย่าง

(๑) ดำ ว. มีสี**เช่น**สีเขม่า, มืด.
(๒) ใจดำ**เช่น**กา

                 ๑.๒.๒๐ เว้นวรรคเล็กหน้าคำสันธาน “และ”, “หรือ” ในรายการ

ตัวอย่าง

                 (๑) ระเบียบคณะกรรมการอ้อยและน้ำตาลทรายว่าด้วยการผลิต การบรรจุ การเก็บรักษา การสำรวจ การขนย้าย การจำหน่าย **และ**การส่งมอบน้ำตาลทราย
                 (๒) แล้วกัน (ปาก) ว. ออกเสียงแสดงความไม่พอใจ ตกใจ เสียใจ **หรือ**ประหลาดใจ เป็นต้น.

ยกเว้น ถ้ามีเพียง ๒ รายการ ไม่ต้องเว้นวรรค

ตัวอย่าง

                 (๑) ส่งเสริมสวัสดิการของครูและนักเรียนของโรงเรียน
                 (๒) เสียงสระทุกเสียงเป็นเสียงก้องหรือเสียงโฆษะ

                 ๑.๒.๒๑ เว้นวรรคเล็กหน้าคำ “เป็นต้น” ที่อยู่หลังรายการ

ตัวอย่าง

                 (๑) ประเภท น. ส่วนที่แบ่งย่อยออกไปเป็นพวก จำพวก ชนิด หมู่ เหล่า อย่าง แผนก เป็นต้น.
                 (๒) บ้านเป็นคำไทย เดิมหมายความว่าหมู่บ้าน ปัจจุบันยังมีเค้าให้เห็นอยู่ในชื่อตำบลต่าง ๆ มี บ้านหม้อ บ้านหมี่ บ้านไร่ บ้านนา บ้านบ่อ เป็นต้น

                 ๑.๒.๒๒ เว้นวรรคเล็กหลังคำว่า “ว่า” ในกรณีที่ข้อความต่อมาเป็นประโยค

ตัวอย่าง

                 จะสังเกตได้ว่า คนถนัดมือซ้ายมีน้อยกว่าคนที่ถนัดมือขวา

**๒. กรณีที่ไม่เว้นวรรค**

                 ๒.๑ ไม่เว้นวรรคระหว่างคำนำหน้าชื่อกับชื่อ

ตัวอย่าง

(๑) พระมหาสุทธิ สุทฺธิญาโณ

(๒) นายเสริม วินิจฉัยกุล
(๓) นางอินทิรา คานธี
(๔) นางสาววารุณี วงศ์คนไทย
(๕) เด็กชายวรา สิทธิ์รัตน์
(๖) เด็กหญิงสิรินท์ ทองดี
(๗) คุณนิลวรรณ ปิ่นทอง
(๘) คุณหญิงปิ๋ว มหาโยธา
(๙) ท่านผู้หญิงพัว อนุรักษ์ราชมณเฑียร

๒.๒ ไม่เว้นวรรคระหว่างบรรดาศักดิ์ สมณศักดิ์ ฐานันดรศักดิ์ กับนาม หรือราชทินนาม

ตัวอย่าง

                 (๑) หลวงวิศาลศิลปกรรม
                 (๒) หม่อมราโชทัย
                 (๓) สมเด็จพระพุทธโฆษาจารย์
                 (๔) หม่อมเจ้าโวฒยากร วรวรรณ
                 (๕) เจ้าจอมมารดาชุม (ในรัชกาลที่ ๔)

๒.๓ ไม่เว้นวรรคระหว่างคำนำหน้าชื่อที่เป็นตำแหน่งหรืออาชีพกับชื่อ

ตัวอย่าง
                 (๑) ศาสตราจารย์รอง ศยามานนท์
                 (๒) นายแพทย์ดำรง เพ็ชรพลาย

๒.๔ ไม่เว้นวรรคระหว่างคำหน้าชื่อที่แสดงฐานะของนิติบุคคล หน่วยงาน หรือกลุ่มบุคคลกับชื่อ

ตัวอย่าง
                 (๑) สมาคมข้าราชการพลเรือนแห่งประเทศไทย
                 (๒) มูลนิธิสายใจไทย
                 (๓) สำนักพิมพ์เมืองโบราณ
                 (๔) โรงพิมพ์สำนักเลขาธิการคณะรัฐมนตรี
                 (๕) โรงเรียนสตรีวิทยา
                 (๖) บริษัทเงินทุนหลักทรัพย์มหาสมุทร จำกัด
                 (๗) กรมปศุสัตว์
                 (๘) กระทรวงศึกษาธิการ
                 (๙) คณะกรรมการกำหนดหลักเกณฑ์เกี่ยวกับการใช้ภาษาไทย

๒.๕ ไม่เว้นวรรคหลังเครื่องหมายไปยาลน้อย ในกรณีที่มีเครื่องหมายอื่นตามมา

ตัวอย่าง

                 รถไฟเที่ยวจากกรุงเทพฯ-เชียงใหม่

๒.๖ ไม่เว้นวรรคทั้งหน้าและหลังเครื่องหมายยัติภังค์ ยัติภาค

ตัวอย่าง

                 (๑) -กระเฉง ใช้เข้าคู่กับคำกระฉับ เป็น กระฉับกระเฉง.
                 (๒) ภาษาตระกูลไทย–จีน

หลักเกณฑ์นี้เป็นแนวทางในการปฏิบัติ แต่บางครั้งอาจเว้นวรรคหรือไม่เว้นวรรคก็ได้ ทั้งนี้ขึ้นอยู่กับดุลยพินิจของผู้เขียน

ตัวอย่าง
                 นอกจากเงิน ยังมีโล่ทุกรางวัล
หรือ
                 นอกจากเงินยังมีโล่ทุกรางวัล

**หลักเกณฑ์การเขียนคำย่อ**

อักษรย่อคำนำหน้านาม

|  |  |
| --- | --- |
| ดอกเตอร์ | ดร. |
| เด็กชาย | ด.ช. |
| เด็กหญิง | ด.ญ. |
| ทันตแพทย์ | ทพ. |
| ทันตแพทย์หญิง | ทพญ. |
| เทคนิคการแพทย์ | ทนพ. |
| เทคนิคการแพทย์หญิง | ทนพญ. |
| นางสาว | น.ส. |
| นายแพทย์ | นพ. |
| นายสัตวแพทย์ | นสพ. (ผู้จบปริญญา) |
| ผู้ช่วยศาสตราจารย์ | ผศ. |
| แพทย์หญิง | พญ. |
| เภสัชกร | ภก. |
| เภสัชกรหญิง | ภกญ. |
| รองศาสตราจารย์ | รศ. |
| ศาสตราจารย์ | ศ. |
| ศาสตราจารย์เกียรติคุณ | ศ. |
| ศาสตราจารย์พิเศษ | ศ. |
| สัตวแพทย์ | สพ. (ผู้จบการศึกษาระดับประกาศนียบัตร ทั้งชายและหญิง) |
| สัตวแพทย์หญิง | สพญ. (ผู้จบปริญญา) |
| สารวัตรใหญ่ | สวญ. |
| เสนาธิการ | เสธ. |
| หม่อมเจ้า | ม.จ. |
| หม่อมราชวงศ์ | ม.ร.ว. |
| หม่อมหลวง | ม.ล. |

 อักษรย่อชื่อเดือน

|  |  |
| --- | --- |
| มกราคม | ม.ค. |
| กุมภาพันธ์ | ก.พ. |
| มีนาคม | มี.ค. |
| เมษายน | เม.ย. |
| พฤษภาคม | พ.ค. |
| มิถุนายน | มิ.ย. |
| กรกฎาคม | ก.ค. |
| สิงหาคม | ส.ค. |
| กันยายน | ก.ย. |
| ตุลาคม | ต.ค. |
| พฤศจิกายน | พ.ย. |
| ธันวาคม | ธ.ค. |

[อักษรย่อหน่วยชั่งตวงวัด](http://www.royin.go.th/?page_id=631#tab-1426412079507-2-8)

|  |  |  |  |  |
| --- | --- | --- | --- | --- |
| กรัม | ก. |  | ตารางกิโลเมตร | ตร.กม. |
| กิโลกรัม | กก. |  | ตารางเมตร | ตร.ม. |
| กิโลเมตร | กม. |  | ตารางวา | ตร.ว. |
| กิโลลิตร | กล. |  | มิลลิกรัม | มก. |
| เซนติกรัม | ซก. |  | มิลลิเมตร | มม. |
| เซนติเกรด | ซ. |  | มิลลิลิตร | มล. |
| เซนติเมตร | ซม. |  | เมตร | ม. |
| เซนติลิตร | ซล. |  | เมตริกตัน | ต. |
| เดคากรัม | ดคก. |  | ลิตร | ล. |
| เดคาเมตร | ดคม. |  | ลูกบาศก์ | ลบ. |
| เดคาลิตร | ดคล. |  | ลูกบาศก์เมตร | ลบ.ม. |
| เดซิกรัม | ดก. |  | วา | ว. |
| เดซิเมตร | ดม. |  | เฮกโตกรัม | ฮก. |
| เดซิลิตร | ดล. |  | เฮกโตเมตร | ฮม. |
| ตาราง | ตร. |  |  |  |

การกำหนดรูปแบบหมายเลขโทรศัพท์ในประเทศทั้งโทรศัพท์พื้นฐานและโทรศัพท์เคลื่อนที่ในปัจจุบัน  การเขียนหมายเลขโทรศัพท์ซึ่งเดิมเขียนหมายเลขรหัสทางไกลหรือรหัสโทรศัพท์เคลื่อนที่ก่อนแล้วจึงเขียนหมายเลขโทรศัพท์ ได้ปรับเปลี่ยนใหม่ เป็นดังนี้

          ในกรุงเทพฯ และปริมณฑลซึ่งเดิมมีรหัสทางไกล ๐๒ ให้เขียนดังนี้

          หมายเลขโทรศัพท์ ๐ ๒๓๕๖ ๐๔๖๖ ๐ ๒๓๕๖ ๐๔๖๖-๗๐

          ในต่างจังหวัด เช่น จังหวัดเพชรบุรี ซึ่งเดิมมีรหัสทางไกล ๐๓๒ ให้เขียนดังนี้

          หมายเลขโทรศัพท์ ๐ ๓๒๒๑ ๑๒๓๔

          หมายเลขโทรศัพท์เคลื่อนที่ซึ่งมีรหัส เช่น ๐๘๑ ๐๘๙ ให้เขียนดังนี้

          หมายเลขโทรศัพท์ ๐๘ ๑๕๕๓ ๐๗๔๓ ๐๘ ๙๐๐๖ ๖๙๙๖